Αθήνα 13.04.2022

# ΕΡΩΤΗΣΗ

|  |  |
| --- | --- |
| Προς: | 1. Τον Υπουργό Εσωτερικών κ. Μ. Βορίδη |
|  | 2. Τον Υπουργό Προστασίας του Πολίτη κ. Π. Θεοδωρικάκο |
|  | 3. Τον Υπουργό Εργασίας και Κοινωνικών Υποθέσεων κ. Κ. Χατζηδάκη |

**Θέμα: 35ετής ομηρία ιδιοκτητών ακινήτων στην συνοικία Αγίας Τριάδας Καλαμάτας, εξαιτίας παραλείψεων της Διοίκησης**

Σημαντικό κι ανεπίλυτο πρόβλημα αποτελεί για τη συνοικία της Αγίας Τριάδας στην πόλη της Καλαμάτας η συνεχιζόμενη εδώ και 36 χρόνια ταλαιπωρία εκατοντάδων ιδιοκτητών οικοπέδων, οι οποίοι αδυνατούν να τα αξιοποιήσουν εξαιτίας της πολυετούς καταπάτησης τους από παράνομο καταυλισμό Ρομά και παράλειψης της Διοίκησης να υλοποιήσει τις οφειλόμενες πράξεις της προκειμένου να τους τα αποδώσει.

Συγκεκριμένα και όπως αναλυτικά περιγράφεται στο συνημμένο, στην περιοχή της Αγίας Τριάδας Καλαμάτας υπάρχει εγκατεστημένος από τουλάχιστον 30ετίας παράνομος καταυλισμός Ρομά με οικίσκους και παραπήγματα. Ο εν λόγω καταυλισμός, αποτελούμενος από περίπου 60 οικίσκους, αναπτύσσεται σε ακίνητα τα οποία δόθηκαν σε ιδιώτες ως αποζημίωση το 1986, έπειτα από δικαστική απόφαση, στο πλαίσιο της εφαρμογής του Σχεδίου Πόλης Καλαμάτας. Παρά την υποχρέωση της Διοίκησης να παραδώσει τα ακίνητα αυτά στους νέους ιδιοκτήτες ελεύθερα βαρών, όταν ολοκληρώθηκαν οι διοικητικές διαδικασίες μεταβίβασης το 1999 κατέστη αντιληπτό ότι τα ακίνητα καταπατούνταν και ήταν αδύνατο να χρησιμοποιηθούν από τους νόμιμους ιδιοκτήτες τους, εάν πρώτα δεν απομακρύνονταν οι Ρομά καταπατητές και δεν κατεδαφιζόντουσαν τα παράνομα κτίσματα.

Έκτοτε, ξεκίνησε ένας μαραθώνιος 23 ετών, ο οποίος ακόμα δεν έχει καταλήξει επιτυχώς, με αποτέλεσμα οι νόμιμοι ιδιοκτήτες να στερούνται τις ιδιοκτησίες που έλαβαν ως αποζημίωση για την αναγκαστική απαλλοτρίωση που υπέστησαν. Η ίδια η Διοίκηση, αναγνωρίζοντας τα νόμιμα δικαιώματά τους, προχώρησε ήδη από το 2014 στην έκδοση αμετάκλητων αποφάσεων κατεδάφισης των αυθαίρετων και παράνομων κατασκευών, η οποία όμως παραδόξως δεν υλοποιήθηκε ποτέ. Στο ενδιάμεσο όμως χρονικό διάστημα, οι νόμιμοι ιδιοκτήτες επιβαρύνονται με όλους τους φόρους ιδιοκτησίας, όπως υποχρεούνται, χωρίς όμως να είναι σε θέση να εκμεταλλευτούν την ιδιοκτησία τους ή να επιλύσουν το στεγαστικό τους πρόβλημα. Παρά δε τις δεκάδες εκκλήσεις τους προς τη Διοίκηση, τόσο σε τοπικό, περιφερειακό και κεντρικό επίπεδο, δεν κατέστη έως και σήμερα δυνατόν να επιτύχουν την εφαρμογή των σχετικών αποφάσεων και την απόδοση σε αυτούς των ιδιοκτησιών τους.

**Επειδή** έχουν καταπατηθεί ιδιωτικοί χώροι εξ ανταλλαγής λόγω αναγκαστικής απαλλοτρίωσης από το 1986, οι οποίοι από το 2000 βαρύνονται με φόρους ιδιοκτησίας χωρίς οι ιδιοκτήτες να μπορούν να τους αξιοποιήσουν,

**Επειδή** όφειλε η Διοίκηση, σε εφαρμογή της αποζημίωσης των αναγκαστικών απαλλοτριωθέντων, να παραδώσει τα εν λόγω ακίνητα ελεύθερα βαρών, κάτι στο οποίο απέτυχε και συνεχίζει να αμελεί να υλοποιήσει,

**Επειδή** ο εν λόγω καταυλισμός υποβαθμίζει αισθητικά και λειτουργικά την περιοχή, καταπατά δε τόσο ιδιωτικά όσο και δημόσια ακίνητα, ιδιοκτησίας Ο.Ε.Κ.-Ο.Α.Ε.Δ., ενώ η παρουσία του δεν επιτρέπει την εφαρμογή του Σχεδίου Πόλεως στην περιοχή και τη διάνοιξη οδών,

**Επειδή** ο εν λόγω καταυλισμός αποτελεί άβατο άνδρο παραβατικότητας και διακίνησης μεγάλων ποσοτήτων ναρκωτικών ουσιών, με πρόσφατες μεγάλες συλλήψεις, παράλληλα δε σε πολύ κοντινή απόσταση υφίστανται 4 σχολικές μονάδες και χώρος αναφοράς πολιτιστικού συλλόγου,

**Επειδή** στην περιοχή επικρατούν ακραίες παραβατικές συμπεριφορές (κλοπές, βανδαλισμοί, προπηλακισμοί ενηλίκων και ανηλίκων, πυροβολισμοί και διενέξεις, ρευματοκλοπή και υδατοκλοπή κ.α.), αλλά και σοβαρός κίνδυνος δημόσιας υγείας από τις τεράστιες ποσότητες σκουπιδιών που συγκεντρώνονται πέριξ του καταυλισμού,

**Επειδή** υφίστανται αμετάκλητες αποφάσεις κατεδάφισης των αυθαίρετων κτισμάτων ήδη από το 2014, κατά των οποίων δεν έχει πραγματοποιηθεί διοικητική ή δικαστική προσφυγή, και οι οποίες παραδόξως δεν έχουν υλοποιηθεί από τις αρμόδιες Υπηρεσίες,

**Επειδή** οι νόμιμοι ιδιοκτήτες στερούνται χωρίς ευθύνη τους τη νομή των ιδιοκτησιών τους για χρονικό διάστημα 35ετίας, εξαιτίας αδυναμίας ή/και αδιαφορίας της Διοίκησης,

**Επειδή** αποτελεί παράλειψη οφειλόμενης πράξης της Διοίκησης η μη εφαρμογή των σχετικών αμετάκλητων αποφάσεων κατεδάφισης των αυθαίρετων κτισμάτων του καταυλισμού και η απόδοση των ακινήτων ελευθέρων βαρών στους νόμιμους ιδιοκτήτες τους,

**Επειδή** το έννομο αγαθό της ιδιοκτησίας προστατεύεται από το άρθρο 17 του Συντάγματος, στην παράγραφο 2 του οποίου ρητά ορίζεται πως: «*Kανένας δεν στερείται την ιδιοκτησία του, παρά μόνο για δημόσια ωφέλεια που έχει αποδειχθεί με τον προσήκοντα τρόπο, όταν και όπως ο νόμος ορίζει, και πάντοτε αφού προηγηθεί πλήρης αποζημίωση, που να ανταποκρίνεται στην αξία την οποία είχε το απαλλοτριούμενο κατά το χρόνο της συζήτησης στο δικαστήριο για τον προσωρινό προσδιορισμό της αποζημίωσης*.»,

**Ερωτώνται οι αρμόδιοι Υπουργοί:**

1. Θα εφαρμοστούν οι σχετικές αμετάκλητες αποφάσεις κατεδάφισης των αυθαίρετων κτισμάτων στον παράνομο καταυλισμό της Αγίας Τριάδας και με ποιο χρονοδιάγραμμα;
2. Σε ποιες ενέργειες έχει προβεί έως σήμερα η Διοίκηση για την άρση του αδιεξόδου και την επαναφορά της νομιμότητας στην εν λόγω υπόθεση;
3. Για ποιο λόγο οι αρμόδιες Υπηρεσίες έχουν παραλείψει τις οφειλόμενες πράξεις τους και δεν έχουν έως και σήμερα προβεί στην άρση της καταπάτησης, την κατεδάφιση των αυθαιρέτων και την απόδοση των ακινήτων ελεύθερων στους νόμιμους ιδιοκτήτες τους;
4. Έχει προβλέψει η Διοίκηση για την μεταφορά των οικογενειών Ρομά σε άλλες κατάλληλες τοποθεσίες και υπό καλύτερες συνθήκες, όπως έχει υποχρέωση και αν ναι σε ποια περιοχή και με ποιο χρονοδιάγραμμα;

Ο ερωτών Βουλευτής

**Μιλτιάδης Χρυσομάλλης**

Συνημμένα: 113 σελίδες